b"\n_START_ARTICLE_\nCarpocapsa\n_START_SECTION_\nDescripci\xc3\xb3\n_START_PARAGRAPH_\nLa papallona t\xc3\xa9 una envergadura de 15-21 mm. Les ales anteriors s\xc3\xb3n de color gris cendra amb tonalitats platejades, i presenta en els laterals una taca fosca, marr\xc3\xb3 p\xc3\xbarpura amb marges met\xc3\xa0l\xc2\xb7lics ataronjats. Les ales posteriors s\xc3\xb3n marronoses amb una petita franja grisa. El cap i el t\xc3\xb2rax s\xc3\xb3n tamb\xc3\xa9 gris cendra amb tonalitats platejades mentre que l'abdomen \xc3\xa9s gris p\xc3\xa0l\xc2\xb7lid._NEWLINE_Els ous s\xc3\xb3n molt petits, ovals, aplanats, lleugerament convexos per damunt, i disposats sobre fulles i fruits normalment a\xc3\xafllats, per\xc3\xb2 tamb\xc3\xa9 poden trobar-se en petits grups de dos o tres. Acabats de pondre s\xc3\xb3n d'un to transl\xc3\xbacid groguenc, per\xc3\xb2 en madur van agafant un color taronja. Les erugues s\xc3\xb3n de color blanc groguenc quan neixen, i es fan cada vegada m\xc3\xa9s rosades especialment en el dors, a mesura que atenyen el darrer estadi. El cap i les plaques tor\xc3\xa0ciques i anals s\xc3\xb3n de color marr\xc3\xb3, m\xc3\xa9s clar o m\xc3\xa9s fosc. El cos tamb\xc3\xa9 es cobreix regularment per unes puntuacions fosques. Al final del seu desenvolupament assoleixen uns 18-20 mm. La cris\xc3\xa0lide \xc3\xa9s de color marr\xc3\xb3, de tonalitats rogenques a groguenques amb dues bandes dorsoventrals d'espines ben desenvolupades.\n_START_SECTION_\nBiologia\n_START_PARAGRAPH_\nPassa l'hivern en estat d'eruga completament desenvolupada, localitzada principalment a les esquerdes del tronc i a les branques de l'arbre. Quan la temperatura arriba als 16\xc2\xa0\xc2\xb0C (de maig a setembre) es transforma en cris\xc3\xa0lide i a partir de la segona quinzena d'abril els adults inicien el vol. Al cap d'uns tres dies, s'inicia la posta, generalment sobre les fulles. Passats quinze a vint dies, segons les condicions ambientals, neixen petites erugues que penetren al fruit i se n'alimenten. Finalment, l'eruga surt i s'amaga al s\xc3\xb2l, o b\xc3\xa9 es queda sobre l'arbre i es refugia en alguna cavitat de l'escor\xc3\xa7a. El nombre de generacions anuals \xc3\xa9s de dues completes i d'una incompleta, la qual es correspon amb les erugues hivernants que completaran el seu cicle l'any vinent.\n_START_SECTION_\nMesures de control\n_START_PARAGRAPH_\nHi ha mesures biol\xc3\xb2giques i qu\xc3\xadmics de control.\n_START_SECTION_\nTractaments qu\xc3\xadmics\n_START_PARAGRAPH_\nS'ha de tenir en compte que l'\xc3\xbanic moment en qu\xc3\xa8 es pot actuar de forma efectiva contra la carpocapsa \xc3\xa9s el breu interval que va des de l'eclosi\xc3\xb3 dels ous a la penetraci\xc3\xb3 de la petita larva dins el fruit. En aquest moment, un tractament dirigit al fullatge i fruits de la part alta de l'arbre tindr\xc3\xa0 la m\xc3\xa0xima efici\xc3\xa8ncia. El tractament s'ha de fer a base d'insecticides d'ingesti\xc3\xb3 i contacte."